CELEX: 
Language: sl
Date: 2017-12-20 00:00:00
Title: DELEGIRANA UREDBA KOMISIJE (EU) …/… o spremembi Delegirane uredbe (EU) 2017/2358 in Delegirane uredbe (EU) 2017/2359 v zvezi z njunima datumoma začetka uporabe

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Direktiva (EU) 2016/97 z dne 20. januarja 2016 o distribuciji zavarovalnih produktov (v nadaljnjem besedilu: direktiva o distribuciji zavarovalnih produktov) nadomešča Direktivo 2002/92/ES z dne 9. decembra 2002 o zavarovalnem posredovanju. Zagotavlja posodobljen in usklajen pravni okvir, ki ureja pravila, ki se uporabljajo za distribucijo zavarovalnih in pozavarovalnih produktov, vključno z zavarovalnimi naložbenimi produkti.
            
            
               Na podlagi pooblastil, prenesenih na Komisijo s členi 25, 28, 29 in 30 direktive o distribuciji zavarovalnih produktov, je Komisija 21. septembra 2017 sprejela dve delegirani uredbi o dopolnitvi direktive o distribuciji zavarovalnih produktov v zvezi z zahtevami glede nadzora in upravljanja produktov za zavarovalnice in distributerje zavarovalnih produktov (uredba o nadzoru in upravljanju produktov) ter v zvezi z zahtevami po informacijah in pravili poslovanja, ki veljajo za distribucijo zavarovalnih naložbenih produktov (uredba o zavarovalnih naložbenih produktih).
            
            
               Določbe teh delegiranih uredb se uporabljajo istočasno kot zakoni in drugi predpisi, potrebni za izpolnjevanje določb direktive o distribuciji zavarovalnih produktov. Zato je zaradi novega datuma začetka uporabe, ki ga je predlagala Komisija v svojem predlogu COM(2017)792, potrebno prilagoditi datum začetka uporabe teh dveh delegiranih uredb.
            
            
               2.POSVETOVANJA PRED SPREJETJEM AKTA
            
            
               Spremembe, predlagane v tej delegirani uredbi o spremembi, niso vsebinske narave, ampak usklajujejo datum začetka uporabe dveh spremenjenih delegiranih uredb z novim datumom začetka uporabe direktive o distribuciji zavarovalnih produktov.
            
            
               Komisija je na podlagi zahteve Evropskega parlamenta in več držav članic pripravila predlog za spremembo datuma začetka uporabe direktive o distribuciji zavarovalnih produktov, da bi zadevnim udeležencem na trgu dala več časa za izvedbo tehničnih in organizacijskih sprememb, ki so potrebne za istočasno skladnost z delegiranima uredbama in določbami direktive o distribuciji zavarovalnih produktov, četudi je bila mnenja, da je imel sektor že dovolj časa za prilagoditev. 
            
            
               Evropski parlament in več držav članic menijo, da bo podaljšanje roka za začetek uporabe zavarovalniškemu sektorju, ki vključuje manjše operaterje, kot so distribucijska podjetja z enim zaposlenim in manjše zavarovalnice,  omogočilo, da se bolje pripravi na pravilno in učinkovito izvajanje direktive o distribuciji zavarovalnih produktov s popolnim poznavanjem obeh delegiranih uredb ter ustreznih nacionalnih ukrepov za njun prenos, s čimer se zagotovi pravna varnost vsem naslovnikom. 
            
            
               Pred sprejetjem akta ni bilo opravljeno nobeno posvetovanje z EIOPA ali ustreznimi zainteresiranimi stranmi zaradi nevsebinske narave sprememb in nujnosti zagotovitve pravne varnosti.
            
            
               3.PRAVNI ELEMENTI DELEGIRANEGA AKTA
            
            
               Za vsako delegirano uredbo se predlaga po ena sprememba, in sicer uskladitev datumov začetka uporabe s spremenjenim datumom začetka uporabe Direktive (EU) 2016/97.
            
            
            
               DELEGIRANA UREDBA KOMISIJE (EU) …/…
            
            
               z dne 20.12.2017
            
            
               o spremembi Delegirane uredbe (EU) 2017/2358 in Delegirane uredbe (EU) 2017/2359 v zvezi z njunima datumoma začetka uporabe
            
            
                (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
         
         
            
               ob upoštevanju Direktive (EU) 2016/97 Evropskega parlamenta in Sveta z dne 20. januarja 2016 o distribuciji zavarovalnih produktov
                  1
                in zlasti člena 25(2), člena 28(4), člena 29(4) in (5) ter člena 30(6) Direktive,
            
            
               ob upoštevanju naslednjega:
            
            
               (1)Direktiva (EU) 2016/97 usklajuje nacionalne določbe o distribuciji zavarovalnih in pozavarovalnih produktov ter pooblašča Komisijo za sprejetje delegiranih aktov, v katerih podrobno opredeli merila in praktične podrobnosti v zvezi s pravili poslovanja, ki veljajo za distribucijo zavarovalnih naložbenih produktov, ter v zvezi z zahtevami glede nadzora in upravljanja produktov za zavarovalnice in distributerje zavarovalnih produktov. Komisija je na podlagi teh pooblastil 21. septembra 2017 sprejela Delegirano uredbo Komisije (EU) 2017/2358
                  2
                in Delegirano uredbo Komisije (EU) 2017/2359
                  3
               .
            
            
               (2)Da se pristojnim organom in strokovnjakom s področja zavarovalništva omogoči boljša prilagoditev zahtevam iz obeh delegiranih uredb, ki sta navedeni v prvi uvodni izjavi, bi bilo treba datum začetka uporabe teh dveh delegiranih uredb uskladiti z datumom, od katerega morajo države članice uporabljati ukrepe, ki so potrebni za uskladitev z Direktivo (EU) 2016/97, kot je določeno v členu 42(1) navedene direktive –
            
            
               SPREJELA NASLEDNJO UREDBO:
            
            
               Člen 1 
            
            
               Sprememba Delegirane uredbe Komisije (EU) 2017/2358 
            
            
               V členu 13 Delegirane uredbe Komisije (EU) 2017/2358 se drugi odstavek nadomesti z naslednjim:
            
            
               „Velja od datuma, ko morajo države članice uporabljati ukrepe iz prvega pododstavka člena 42(1) Direktive (EU) 2016/97.“.
            
            
               Člen 2
            
            
               Sprememba Delegirane uredbe Komisije (EU) 2017/2359 
            
            
               V členu 20 Delegirane uredbe Komisije (EU) 2017/2359 se drugi odstavek nadomesti z naslednjim:
            
            
               „Velja od datuma, ko morajo države članice uporabljati ukrepe iz prvega pododstavka člena 42(1) Direktive (EU) 2016/97.“.
            
            
               Člen 3
            
            
               Začetek veljavnosti
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 20.12.2017
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        UL L 26, 2.2.2016, str. 19. 
               
               
                  
                     (2)
                  
                        Delegirana uredba Komisije (EU) 2017/2358 z dne 21. septembra 2017 o dopolnitvi Direktive (EU) 2016/97 Evropskega parlamenta in Sveta v zvezi z zahtevami glede nadzora in upravljanja produktov za zavarovalnice in distributerje zavarovalnih produktov (UL L 341 z dne 20.12.2017, str. 1).
               
               
                  
                     (3)
                  
                        Delegirana uredba Komisije (EU) 2017/2359 z dne 21. septembra 2017 o dopolnitvi Direktive (EU) 2016/97 Evropskega parlamenta in Sveta v zvezi s pravili poslovanja, ki veljajo za distribucijo zavarovalnih naložbenih produktov (UL L 341 z dne 20.12.2017, str. 8).